กสิกรสั่งด่วนให้สาขาเตรียมพร้อมหากเกิดเหตุไม่ปกติ
กสิกรไทยสั่งผู้จัดการสาขาเตรียมพร้อมหากเกิดเหตุการณ์ไม่ปกติ หวังเหตุการณ์ไม่ลุกลาม ยังไม่ถึงขั้นชี้แจงลูกค้า
1 มี.ค. 2553

กสิกรไทยสั่งผู้จัดการสาขาเตรียมพร้อมหากเกิดเหตุการณ์ไม่ปกติ หวังเหตุการณ์ไม่ลุกลาม ยังไม่ถึงขั้นชี้แจงลูกค้า
นายประสาร ไตรรัตน์วรกุล กรรมการผู้จัดการ ธนาคารกสิกรไทย กล่าวว่า ได้ประสานงานกับผู้จัดการสาขาเมื่อช่วงเช้าวันนี้ (1 มี.ค.) ให้เตรียมความพร้อมต่อสถานการณ์ที่เกิดขึ้นว่าต้องทำอะไรบ้าง หวังว่าจะไม่เกิดเหตุการณ์รุนแรง และลุกลามมากกว่านี้
“ยังไม่คิดว่าเรื่องนี้จะใช้ธุรกิจแบงก์เป็นเครื่องมือ และหวังว่าเหตุการณ์จะไม่เลวร้ายไปกว่านี้ เวลานี้หากเหตุการณ์ลุกลาม ก็ไม่ส่งผลดีต่อใครทั้งนั้น” นายประสาร กล่าว
นายประสาร กล่าวว่า เบื้องต้นจะทำการชี้แจงกับพนักงานก่อน คงไม่ถึงขั้นต้องชี้แจงลูกค้า ส่วนการบริหารงานของธนาคารก็มีแผนสำรองที่เรียกว่า "การบริหารความต่อเนื่องทางธุรกิจ" รองรับอยู่แล้ว
นายประสาร กล่าวว่า สำหรับคำตัดสินของศาลกรณียึดทรัพย์ พ.ต.ท.ทักษิณ นั้น ส่วนตัวมองว่า คำตัดสินกลาง ๆ ศาลทำหน้าที่ดีที่สุด โดยเฉพาะคำสั่งคืนทรัพย์เดิมก่อนรับตำแหน่ง แสดงถึงเจตนาให้ความเป็นธรรมกับผู้ถูกกล่าวหาอยู่